ธปท.เตือนค่าบาทผันผวน แนะผู้ส่งออกประกันความเสี่ยง
ธปท.เผยค่าเงินบาทผันผวนตามปัจจัยภายนอก แต่ยังสอดคล้องค่าเงินในภูมิภาคเอเซีย แนะส่งออก-นำเข้า ทำประกันความเสี่ยง
4 ก.พ. 2553

ธปท.เผยค่าเงินบาทผันผวนตามปัจจัยภายนอก แต่ยังสอดคล้องค่าเงินในภูมิภาคเอเซีย แนะส่งออก-นำเข้า ทำประกันความเสี่ยง
นางสุชาดา กิระกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) กล่าวว่า ค่าเงินบาทในขณะนี้ผันผวนเป็นไปตามปัจจัยภายนอกเป็นสำคัญ อย่างไรก็ตาม ยังคงเคลื่อนไหวในทิศทางเดียวกับค่าเงินในภูมิภาค ซึ่งเป็นไปตามธรรมชาติ ดังนั้น ผู้ส่งออกและผู้นำเข้าควรทำประกันความเสี่ยงอัตราแลกเปลี่ยนอย่างต่อเนื่อง
วานนี้ (3 ก.พ.) เงินบาทเปิดตลาดแข็งค่าขึ้น แต่พอช่วงบ่ายตัวเลขเศรษฐกิจสหรัฐและยุโรปออกมาดี ทำให้ค่าเงินดอลลาร์แข็งค่าขึ้น ส่วนค่าเงินบาทและค่าเงินในภูมิภาคก็อ่อนค่าลง ขณะที่ทางการออสเตรเลียประกาศคงดอกเบี้ยนโยบาย ทำให้ค่าเงินดอลลาร์ออสเตรเลียแข็งค่าขึ้นก็ส่งผลต่อค่าเงินในภูมิภาคด้วย
"แต่ละข้างมีมุมมองของตัวเอง มีสองข้าง ไม่ได้ข้างเดียวเหมือนแต่ก่อนแล้ว ผลที่จะกระทบกับค่าเงินบาท ขึ้นอยู่กับแต่ละข้างมีแอ็คชั่นอย่างไร คนออกมาพูดมีความน่าเชื่อถือมากน้อยแค่ไหน อย่างไร"